Predkladacia správa

Správu o makroekonomickom vývoji a vývoji verejných financií SR za prvý polrok 2005 a predikciách do konca roka predkladá MF SR na rokovanie vlády v súlade s  Plánom legislatívnych úloh vlády SR na rok 2005. 
Správa poskytuje aktuálne výsledky analýz a prognóz makroekonomického a fiškálneho vývoja. Dôraz sa kladie na ich hodnotenie z hľadiska možných rizík plnenia rozpočtu v roku 2005. Pozornosť sa sústreďuje najmä na monitoring a analýzu tých faktorov a zložiek verejných financií, ktoré môžu spôsobiť najväčší odklon od rozpočtu 2005, a tým potenciálne ovplyvniť úspešnosť dosiahnutia hlavného cieľa vlády v oblasti verejných financií  pre rok 2005 – udržať deficit verejných financií v metodike ESA´95 (bez vplyvu  II. piliera dôchodkovej reformy) na úrovni 3,4% HDP. Dodržanie tohto cieľa je nevyhnutné pre dosahovanie ambicióznych strednodobých zámerov – konsolidovať verejné financie podľa programového vyhlásenia vlády a vytvárať podmienky pre vysoký, avšak udržateľný rast ekonomiky.
Súčasný makroekonomický vývoj a aktualizácia predikcie na rok 2005 neprináša negatívne riziká pre plnenie rozpočtu; naopak, väčšina indikátorov dôležitých z hľadiska vývoja daňových príjmov a obligatórnych výdavkov sa za súčasných predpokladov môže v roku 2005 vyvíjať ešte lepšie ako sa uvažovalo pri zostavovaní rozpočtu. Silný rast ekonomiky, miezd, zamestnanosti a domáceho dopytu – tak spotreby ako aj investícií – robí zo Slovenska najdynamickejšiu ekonomiku medzi krajinami Vyšehradskej štvorky. Lepšie oproti očakávaniam sa vyvíja aj  nezamestnanosť a miera inflácie. Výsledky konjunkturálnych prieskumov hovoria tiež o optimistických domácich očakávaniach; indikátory dôvery sa pohybujú na nadpriemerných úrovniach. Na druhej strane, vplyvom slabších odhadov zahraničného dopytu a väčšej akcelerácie domáceho dopytu sa mierne zhoršili predikcie vývoja zahraničného obchodu. Deficit bežného účtu zostáva však na udržateľnej úrovni a na reálny výmenný kurz budú naďalej pôsobiť apreciačné tlaky. Všetky signály svedčia o dobrých základoch pre zdravý, vysoký a udržateľný rast slovenskej ekonomiky. 
Vyšší rast makroekonomických daňových základní a nízke úrokové sadzby sú hlavnými ekonomickými faktormi pozitívne vplývajúcimi na deficit verejných financií v roku 2005.  Na základe v súčasnosti dostupných informácií možno predpokladať, že štátny rozpočet v metodike ESA´95 skončí v roku 2005 s výsledkom o 4,2 mld. Sk lepším ako bol rozpočtovaný. Za ostatné zložky verejných financií bude na deficit verejnej správy pozitívne vplývať ešte Fond národného majetku a mimorozpočtové účty. Naopak, k zhoršeniu deficitu prispeje najviac hospodárenie Sociálnej poisťovne sumou 5,7 mld. Sk, v menšej miere aj sektor zdravotníctva, samospráva a štátne fondy. Verejné financie teda dosiahnu bez vplyvu II. piliera deficit o 1,3 mld. Sk nižší  ako bol rozpočtovaný; aktuálny odhad je na úrovni 3,25 % HDP. Odpustenie pohľadávok voči zahraničiu by mohlo jednorazovo zvýšiť deficit verejných financií o ďalších 0,8 % HDP.

Predbežný odhad deficitu verejnej správy je teda nižší približne o 0,15% HDP oproti cieľu vlády na rok 2005. Bolo by však chybou interpretovať tento výsledok ako priestor pre prípadné zvýšenie výdavkov. Práve naopak, z hľadiska zdravého vývoja ekonomiky je vhodné naďalej pokračovať v znižovaní fiškálneho deficitu a využiť každú príležitosť na rýchlejšiu konsolidáciu. 

V prospech tejto cesty nasvedčuje najmä päť hlavných faktorov: 1/ samotný deficit verejnej správy na Slovensku má prevažne štrukturálny charakter, čo je prejavom nerovnováhy, a preto každé úspory treba použiť na jeho redukciu; 2/ vyššie daňové príjmy, ktoré prispeli k zníženiu deficitu, sú do veľkej miery výsledkom priaznivého ekonomického vývoja, ktorý môže mať cyklický charakter; 3/ čistá úspora v oblasti úrokových nákladov štátneho dlhu v sume 5,4 mld. Sk je väčšia ako samotné odhadované zníženie deficitu verejnej správy, pričom úrokové sadzby sú volatilné a v budúcnosti sa môžu zvýšiť; 4/ odporúčania Európskej rady taktiež smerujú k rýchlejšej konsolidácii verejných financií na Slovensku; 5/ existujú riziká vývoja verejných financií, najmä - zmena stavu pohľadávok a záväzkov subjektov sektora verejnej správy a vývoj ekonomického prostredia, hlavne cien ropy.  

V súlade s Plánom práce vlády SR a Plánom hlavných úloh MF SR na rok 2005 sa materiál paralelne predkladá na rokovanie Porady ekonomických ministrov a  Rady hospodárskeho a sociálneho partnerstva. Materiál má  analytický a prognostický charakter, preto nebol predmetom pripomienkového konania, neobsahuje doložku zlučiteľnosti a ani doložku finančných, ekonomických, enviromentálnych vplyvov, vplyvov na zamestnanosť a podnikateľské prostredie.